作者:無名氏
標題:商調・梧葉兒
內容:觀白鷺，看烏鴉，水底摸魚蝦。鶯穿柳，蝶戀花，景幽雅，若非雲門莫誇。想林濟，大慈悲，究竟作根基。打一捧，去片皮，好呆痴，痛癢猶然不知。龜毛拂，兔角錐。蝦蟆撲天飛。泥牛吼，木馬嘶，少人知，俯仰洩漏天機。麥有面，粟有米，布褲裡更有腿。山有石，海有月，語真實，洞霞無極立基。擒意馬，鎖心猿，神氣養交全。非扭捏，合自然，體幽玄，法眼超過大千。玄妙塞，化城關，一腳□蹬翻。花紅處，柳綠間，沒遮欄，處處仙佛面顏。天邊月，月正圓，掘地去尋天。有無有，顛倒顛，妙玄玄，正道須當要口傳。天邊月，月上弦，卯酉不虛傳。八兩汞，八兩鉛，一斤全，照破了三千及大千。天邊月，月應弓，真道妙無窮。龍擒龍，虎擒龍，兩相逢，結一朵金花弄風。天邊月，月正南，前後各三三。離是女，坎是男，妙玄談，不說破教人家怎參？天邊月，月應爐，鉛汞鼎中居。金憑火，煉就珠，一葫蘆，三百八十四銖。